b'\n_START_ARTICLE_\nAlbin Podvr\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini biv\xc5\xa1ega kolona zaposlenega na gradu v Vipol\xc5\xbeah Jo\xc5\xbeefa in Jo\xc5\xbeefe Podvr\xc5\xa1i\xc4\x8d rojene Reja. Ljudsko \xc5\xa1olo je kon\xc4\x8dal v rojstnem kraju, gimnazijo v Idriji, farmacijo pa je \xc5\xa1tudiral na Univerzi v Padovi._NEWLINE_Podvr\xc5\xa1i\xc4\x8d je bil \xc5\xbee kot dijak in \xc5\xa1tudent zelo predan boju za obrambo slovenske manj\xc5\xa1ine pred fa\xc5\xa1isti\xc4\x8dnim zatiranjem. \xc5\xbde v Idriji je bil povezan z ilegalno organizacijo TIGR. V Gorici je sodeloval z Francetom Bevkom in vodilnimi \xc4\x8dlani gibanja TIGR Zorkom Jelin\xc4\x8di\xc4\x8dem, Albertom Rejcem, Albinom Valentin\xc4\x8di\xc4\x8dem in drugimi, v Trstu pa z Antonom Kosovelom, Dor\xc4\x8dem Sardo\xc4\x8dem, Dragom Bajcem in drugimi. Drago Bajc, ko je bil zaposlen pri uredni\xc5\xa1tvu lista Edinost je nosil prepovedan ilegalni material v Vipol\xc5\xbee in preno\xc4\x8deval pri Podvr\xc5\xa1i\xc4\x8devih, v Padovi pa je \xc5\xbeivel pri Albinu Podvr\xc5\xa1i\xc4\x8du. Podvr\xc5\xa1i\xc4\x8d mu je na begu pred aretacijo tudi pomagal na poti do Benetk. _NEWLINE_Podvr\xc5\xa1i\xc4\x8d je za organizacijo TIGR v Vipol\xc5\xbeah in okoli\xc5\xa1kih krajih pridobil vrsto novih \xc4\x8dlanov. Sam se je udele\xc5\xbeil vrste sestankov in zborovanj: 1929 zbora tigrovcev v Vrhovljah, izleta Prosvetnega dru\xc5\xa1tva Brda v Bene\xc5\xa1ko Slovenijo, dija\xc5\xa1kega tedenskega te\xc4\x8daja 1928 v Cvetre\xc5\xbeu (nad Kal nad Kanalom), zbora dijakov na \xc4\x8cavnu, zbora bri\xc5\xa1kih Prosvetnih dru\xc5\xa1tev septembra 1927 v Marijinem Celju nad Ligom in drugod. Zaradi svoje dejavnosti je bil aretiran in pod policijskim nadzorom. Leta 1935 je pobegnil v Kraljevino Jugoslavijo. Med okupacijo je sodeloval v narodnoosvobodilni borbi, bil voja\xc5\xa1ki farmacevt v Trstu nato pa v Ljubljani, kjer je \xc5\xbeivel z dru\xc5\xbeino.'